CELEX: 52021DP0036
Language: sk
Date: 2021-02-09 00:00:00
Title: Rozhodnutie Európskeho parlamentu nevzniesť námietku voči delegovanému nariadeniu Komisie z 21. decembra 2020, ktorým sa menia technické predpisy stanovené v delegovanom nariadení (EÚ) 2016/2251, pokiaľ ide o načasovanie začatia uplatňovania určitých postupov riadenia rizík na účely výmeny kolaterálu (C(2020)9147 – 2020/2942(DEA))

17.11.2021   
            
            
               SK
            
            
               Úradný vestník Európskej únie
            
            
               C 465/178
            
         
      P9_TA(2021)0036
      Nevznesenie námietky voči delegovanému aktu: technické predpisy, pokiaľ ide o načasovanie začatia uplatňovania určitých postupov riadenia rizík na účely výmeny kolaterálu
      Rozhodnutie Európskeho parlamentu nevzniesť námietku voči delegovanému nariadeniu Komisie z 21. decembra 2020, ktorým sa menia technické predpisy stanovené v delegovanom nariadení (EÚ) 2016/2251, pokiaľ ide o načasovanie začatia uplatňovania určitých postupov riadenia rizík na účely výmeny kolaterálu (C(2020)9147 – 2020/2942(DEA))
      (2021/C 465/23)
      
         Európsky parlament,
      
                  —
               
               
                  so zreteľom na delegované nariadenie Komisie (C(2020)9147),
               
            
                  —
               
               
                  so zreteľom na list Komisie z 21. decembra 2020, ktorým žiada Európsky parlament, aby oznámil, že nevznesie námietku voči delegovanému nariadeniu,
               
            
                  —
               
               
                  so zreteľom na list Výboru pre hospodárske a menové veci predsedovi Konferencie predsedov výborov z 26. januára 2021,
               
            
                  —
               
               
                  so zreteľom na článok 290 Zmluvy o fungovaní Európskej únie,
               
            
                  —
               
               
                  so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1) (EMIR), a najmä na jeho článok 11 ods. 15,
               
            
                  —
               
               
                  so zreteľom na článok 111 ods. 6 rokovacieho poriadku,
               
            
                  —
               
               
                  so zreteľom na odporúčanie pre rozhodnutie Výboru pre hospodárske a menové veci,
               
            
                  —
               
               
                  so zreteľom na skutočnosť, že neboli vznesené námietky v lehote stanovenej v tretej a štvrtej zarážke článku 111 ods. 6 rokovacieho poriadku, ktorá vypršala 9. februára 2021,
               
            
                  A.
               
               
                  keďže v článku 11 ods. 3 nariadenia EMIR sa zaviedli povinné postupy riadenia rizík, ktoré si vyžadujú včasnú, presnú a primerane oddelenú výmenu kolaterálu (ďalej len „požiadavky na marže“) finančných protistrán, ktoré sú stranami zmlúv o mimoburzových derivátoch nezúčtovávaných centrálnou protistranou, ako aj nefinančných protistrán uvedených v článku 10 ods. 2 nariadenia EMIR; keďže delegované nariadenie Komisie (EÚ) 2016/2251 (2) ďalej spresňuje tieto postupy a stanovuje odklad uplatňovania dvojstranných maržových požiadaviek na zmluvy o mimoburzových derivátoch uzatvorené medzi niektorými protistranami, ktoré sa nezúčtovávajú centrálne, s cieľom zabezpečiť, aby sa táto požiadavka na takéto zmluvy dočasne nevzťahovala;
               
            
                  B.
               
               
                  keďže uplatňovanie uvedených dvojstranných maržových požiadaviek na zmluvy o mimoburzových derivátoch, ktoré sa nezúčtovávajú centrálne, by sa preto malo v rámci skupiny ešte odložiť, aby sa predišlo neúmyselnému škodlivému hospodárskemu vplyvu, ktorý by malo skončenie platnosti uvedenej výnimky na protistrany so sídlom v Únii; keďže zmeny v delegovanom nariadení obsahujú takúto zásadnú úľavu pre protistrany so sídlom v Únii; keďže zmeny delegovaného nariadenia (EÚ) 2016/2251 sú obmedzenými úpravami súčasného regulačného rámca;
               
            
                  C.
               
               
                  keďže delegované nariadenie by malo nadobudnúť účinnosť čo najskôr s cieľom zabezpečiť pripravenosť Únie a posilniť záujmy protistrán so sídlom v Únii, keďže právo Únie sa uplynutím prechodného obdobia 31. decembra 2020 prestalo v Spojenom kráľovstve uplatňovať;
               
            
               
                  1.
               
               
                  oznamuje, že nevznesie námietku voči delegovanému nariadeniu;
               
            
               
                  2.
               
               
                  poveruje svojho predsedu, aby postúpil toto rozhodnutie Rade a Komisii.
               
            
         (1)  Ú. v. EÚ L 201, 27.7.2012, s. 1.
      
         (2)  Delegované nariadenie Komisie (EÚ) 2016/2251 zo 4. októbra 2016, ktorým sa dopĺňa nariadenie Európskeho parlamentu a Rady (EÚ) č. 648/2012 o mimoburzových derivátoch, centrálnych protistranách a archívoch obchodných údajov, pokiaľ ide o regulačné technické predpisy pre postupy zmierňovania rizika pre zmluvy o mimoburzových derivátoch, ktoré centrálna protistrana nezúčtovala (Ú. v. EÚ L 340, 15.12.2016, s. 9).